CELEX: 32019R1867
Language: el
Date: 2019-08-28 00:00:00
Title: Κατ’ εξουσιοδότηση κανονισμός (ΕΕ) 2019/1867 της Επιτροπής της 28ης Αυγούστου 2019 για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τη θέσπιση κατ’ αποκοπή χρηματοδότησης

8.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 289/6
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1867 ΤΗΣ ΕΠΙΤΡΟΠΗΣ
         της 28ης Αυγούστου 2019
         για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου όσον αφορά τη θέσπιση κατ’ αποκοπή χρηματοδότησης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 67 παράγραφος 5α,
         Εκτιμώντας τα ακόλουθα:
         
                     (1)
                  
                  
                     Είναι σκόπιμο να καθοριστεί ένας κατ’ αποκοπή συντελεστής για την επιστροφή των δαπανών σε έναν ή περισσότερους δικαιούχους των πράξεων που λαμβάνουν ενίσχυση στο πλαίσιο της τεχνικής βοήθειας χωρίς να απαιτείται αιτιολόγηση του συντελεστή, με σκοπό να απλουστευθεί η χρήση της χρηματοδότησης του Ευρωπαϊκού Ταμείου Περιφερειακής Ανάπτυξης («ΕΤΠΑ»), του Ευρωπαϊκού Κοινωνικού Ταμείου («ΕΚΤ»), του Ταμείου Συνοχής, του Ευρωπαϊκού Γεωργικού Ταμείου Αγροτικής Ανάπτυξης («ΕΓΤΑΑ») και του Ευρωπαϊκού Ταμείου Θάλασσας και Αλιείας («ΕΤΘΑ»), και να μειωθεί τόσο ο διοικητικός φόρτος όσο και ο κίνδυνος σφάλματος. Αυτό ισχύει και για περιπτώσεις στις οποίες η διαχειριστική αρχή ή ο οργανισμός πληρωμών ή άλλος φορέας εκτελεί πράξεις τεχνικής βοήθειας.
                  
               
                     (2)
                  
                  
                     Το επίπεδο του κατ’ αποκοπή συντελεστή βασίζεται στα ανώτατα όρια και στο πραγματικό κονδύλιο για τεχνική βοήθεια στο πλαίσιο των προγραμμάτων, καθώς και στα στοιχεία σχετικά με την απορρόφηση των κονδυλίων από προηγούμενες περιόδους προγραμματισμού. Η χρήση της κατ’ αποκοπή μεθόδου επιστροφής των δαπανών δεν έχει αντίκτυπο στα κονδύλια που διατίθενται για τεχνική βοήθεια στα εγκεκριμένα προγράμματα. Μπορεί επίσης να χρησιμοποιηθεί σε προγράμματα που υποστηρίζονται από περισσότερα του ενός ταμεία, ακόμα και αν η προτεραιότητα τεχνικής βοήθειας λαμβάνει στήριξη από διαφορετικό ταμείο από εκείνο που παρέχει στήριξη για προτεραιότητες άλλες από την τεχνική βοήθεια στο πλαίσιο του ίδιου προγράμματος.
                  
               
                     (3)
                  
                  
                     Επιπλέον, για να διευκολυνθεί η δημοσιονομική διαχείριση εντός των υφιστάμενων ρυθμίσεων προγραμματισμού, θα πρέπει να προσδιοριστεί για το ΕΤΠΑ, το ΕΚΤ και το Ταμείο Συνοχής καθώς και για το ΕΤΘΑ ότι η βάση για την εφαρμογή του συντελεστή είναι οι επιλέξιμες δαπάνες για άξονες προτεραιότητας άλλους από τον άξονα προτεραιότητας τεχνικής βοήθειας του προγράμματος στο πλαίσιο του οποίου χρησιμοποιείται η μέθοδος κατ’ αποκοπή επιστροφής των δαπανών. Συνεπώς, αυτός ο κατ’ αποκοπή συντελεστής δεν πρέπει να χρησιμοποιείται όταν ένα πρόγραμμα καλύπτει αποκλειστικά την τεχνική βοήθεια. Επιπλέον, για τα προαναφερθέντα Ταμεία δεν απαιτείται τροποποίηση του προγράμματος όταν χρησιμοποιείται αυτή η μέθοδος κατ’ αποκοπή επιστροφής των δαπανών.
                  
               
                     (4)
                  
                  
                     Είναι αναγκαίο να διευκρινιστεί ότι η βάση για την εφαρμογή του κατ’ αποκοπή συντελεστή είναι οι επιλέξιμες δαπάνες για τις οποίες η διαχειριστική αρχή ή ο σχετικός φορέας ελέγχου έχει ολοκληρώσει τις διαχειριστικές επαληθεύσεις ή, στην περίπτωση του ΕΓΤΑΑ, τους σχετικούς διοικητικούς ελέγχους.
                  
               
                     (5)
                  
                  
                     Για να αποφευχθεί ο κίνδυνος διπλής χρηματοδότησης σε περίπτωση που τα κράτη μέλη κάνουν χρήση αυτής της δυνατότητας, η κατ’ αποκοπή χρηματοδότηση θα πρέπει να εφαρμόζεται μόνο σε δαπάνες που έχουν υποβληθεί σε διαχειριστική επαλήθευση μετά την έναρξη ισχύος του παρόντος κανονισμού και, στη συνέχεια, μέχρι το τέλος της περιόδου επιλεξιμότητας. Για τον ίδιο λόγο, όσον αφορά το ΕΓΤΑΑ, η κατ’ αποκοπή χρηματοδότηση θα πρέπει να εφαρμόζεται μόνο στις δαπάνες που έχουν υποβληθεί σε διοικητικούς ελέγχους από την αρχή του γεωργικού οικονομικού έτους, όπως αυτό ορίζεται στο άρθρο 39 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (2), στις 16 Οκτωβρίου 2019 ή από οποιοδήποτε επόμενο γεωργικό οικονομικό έτος και, στη συνέχεια, μέχρι το τέλος της περιόδου επιλεξιμότητας. Για να εξασφαλιστεί η χρηστή δημοσιονομική διαχείριση, τα κράτη μέλη πρέπει να διασφαλίσουν ότι τα ποσά που επιστρέφονται υπό μορφή κατ’ αποκοπή χρηματοδότησης υπολογίζονται με βάση τις δαπάνες των έργων μη τεχνικής βοήθειας, κατά τρόπο νόμιμο και κανονικό.
                  
               
                     (6)
                  
                  
                     Ο μηχανισμός κατ’ αποκοπή χρηματοδότησης μπορεί να χρησιμοποιηθεί μόνο σε λογιστικές χρήσεις οι οποίες δεν έχουν ακόμη κλείσει κατά την ημερομηνία έναρξης ισχύος του παρόντος κανονισμού. Για να καταστούν δυνατοί οι έλεγχοι, δυνάμει του άρθρου 9 και του άρθρου 47 του κανονισμού (ΕΕ) αριθ. 1306/2013, της βάσης για τον υπολογισμό της κατ’ αποκοπή χρηματοδότησης, ο μηχανισμός κατ’ αποκοπή χρηματοδότησης για το ΕΓΤΑΑ μπορεί να χρησιμοποιείται μόνο για δαπάνες από την έναρξη του γεωργικού οικονομικού έτους στις 16 Οκτωβρίου 2019 ή από οποιοδήποτε επόμενο γεωργικό οικονομικό έτος.
                  
               
                     (7)
                  
                  
                     Για να καταστεί δυνατή η ταχεία εφαρμογή των μέτρων που θεσπίζονται με τον παρόντα κανονισμό, δηλαδή το νωρίτερο δυνατόν κατά την τρέχουσα λογιστική χρήση, και, στην περίπτωση του ΕΓΤΑΑ, κατά την αρχή του γεωργικού οικονομικού έτους στις 16 Οκτωβρίου 2019, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            
               1.   Ο παρών κανονισμός θεσπίζει κατ’ αποκοπή χρηματοδότηση για την επιστροφή, από τη διαχειριστική αρχή, των δαπανών πράξεων που χρηματοδοτούνται με πρωτοβουλία των κρατών μελών στο πλαίσιο του άξονα προτεραιότητας για την τεχνική βοήθεια σε έναν ή περισσότερους δικαιούχους στο πλαίσιο ενός προγράμματος.
            
            
               2.   Στην περίπτωση του ΕΓΤΑΑ, ο παρών κανονισμός θεσπίζει την κατ’ αποκοπή χρηματοδότηση για την επιστροφή, από τον οργανισμό πληρωμών ή άλλο οργανισμό όπως αναφέρεται στο άρθρο 7 παράγραφος 1 του κανονισμού (ΕΕ) αριθ. 1306/2013, των δαπανών για πράξεις τεχνικής βοήθειας που καταβάλλονται με πρωτοβουλία των κρατών μελών σε έναν ή περισσότερους δικαιούχους στο πλαίσιο ενός προγράμματος. Στην περίπτωση που ένας οργανισμός πληρωμών ή άλλος οργανισμός αναλαμβάνει απευθείας τις πράξεις τεχνικής βοήθειας, η επιστροφή των δαπανών για τις εν λόγω πράξεις μπορεί επίσης να καθοριστεί βάσει αυτής της κατ’ αποκοπή χρηματοδότησης.
            
         
         
            Άρθρο 2
            Κατ’ αποκοπή χρηματοδότηση
            
               1.   Το συνολικό ποσό που πρέπει να επιστραφεί για πράξεις που χρηματοδοτούνται στο πλαίσιο του άξονα προτεραιότητας που αφορά την τεχνική βοήθεια σε ένα πρόγραμμα μπορεί να υπολογιστεί ως κατ’ αποκοπή συντελεστής των ποσών των δαπανών για τις πράξεις που εμπίπτουν σε άξονες προτεραιότητας του προγράμματος άλλους από εκείνον που αφορά την τεχνική βοήθεια. Στην περίπτωση του ΕΓΤΑΑ, η τεχνική βοήθεια μπορεί να υπολογιστεί ως κατ’ αποκοπή συντελεστής των ποσών των δαπανών για τις πράξεις που εμπίπτουν στα μέτρα αγροτικής ανάπτυξης τα οποία αναφέρονται στο κεφάλαιο I του τίτλου III του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (3).
            
            
               2.   Ο εν λόγω κατ’ αποκοπή συντελεστής καθορίζεται στο 4 % για προγράμματα που υποστηρίζονται από το ΕΤΠΑ, το ΕΚΤ, το Ταμείο Συνοχής ή το ΕΓΤΑΑ και στο 6 % για προγράμματα που υποστηρίζονται από το ΕΤΘΑ. Για προγράμματα που υποστηρίζονται από το ΕΤΠΑ στο πλαίσιο του στόχου «Ευρωπαϊκή εδαφική συνεργασία», ο κατ’ αποκοπή συντελεστής καθορίζεται στο 6 %. Το υπολογιζόμενο ποσό μπορεί να επιστραφεί σε έναν δικαιούχο ή να κατατμηθεί για επιστροφή σε περισσότερους του ενός δικαιούχους.
            
            
               3.   Μόνο οι δαπάνες που έχουν υποβληθεί σε διαχειριστικές επαληθεύσεις σύμφωνα με το άρθρο 125 παράγραφος 4 στοιχείο α) του κανονισμού (ΕΕ) αριθ. 1303/2013 ύστερα από την έναρξη ισχύος του παρόντος κανονισμού μπορούν να περιλαμβάνονται στη βάση για τον υπολογισμό του κατ’ αποκοπή συντελεστή από τη λογιστική χρήση που αρχίζει την 1η Ιουλίου 2019 ή από οποιαδήποτε μεταγενέστερη λογιστική χρήση. Στην περίπτωση του ΕΓΤΑΑ, μόνο οι δαπάνες που έχουν υποβληθεί σε διοικητικούς ελέγχους σύμφωνα με το άρθρο 59 του κανονισμού (ΕΕ) αριθ. 1306/2013 από το γεωργικό οικονομικό έτος που αρχίζει στις 16 Οκτωβρίου 2019 ή από οποιοδήποτε επόμενο γεωργικό οικονομικό έτος μπορούν να περιλαμβάνονται στη βάση για τον υπολογισμό του κατ’ αποκοπή συντελεστή.
            
            
               4.   Όταν χρησιμοποιείται η εν λόγω κατ’ αποκοπή χρηματοδότηση, εφαρμόζεται αποκλειστικά έως το τέλος της περιόδου επιλεξιμότητας για την επιστροφή των δαπανών τεχνικής βοήθειας και, για το ΕΓΤΑΑ, σε όλη τη διάρκεια του σχετικού γεωργικού οικονομικού έτους.
            
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Αυγούστου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 320.
         
            (2)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, χετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (3)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).